For 38. gang løber Dana Cup af stablen i Hjørring, og lige nu gøres der klar til Danmarks største sportsevent.

Danmarks Største Sportsevent Dana Cup i Hjørring skydes i gang mandag. Derfor arbejdes der i denne weekend på højtryk for at gøre klar til de 1100 hold fra hele verden, der deltager ved turneringen. - Vi synes selv, at det er et stort arbejde, men fornøjelsen er også meget stor, så vi klarer det, siger Torben Vandsted, der har været med til at arrangere Dana Cup de seneste 30 år. Dana Cup blev første gang afholdt 1982. Dengang havde turneringen deltagelse af 220. I dag er Dana Cup den tredje største ungdomsfodboldturnering i verden. Overnatning i hele Vendsyssel 90 procent af de deltagende hold er udenlandske, og med 1100 hold er der selvsagt mange der skal overnatte ved turneringen. - Nogle bor i hytter, som er det mere luksuriøse, men langt de fleste kommer til at bo på skoler, forklarer Torben Vandsted. Langt størstedelen af turneringens 1100 deltagende hold ankommer til Hjørring søndag. Og udover et sted at sove, skal deltagerne også have noget at spise. - I den store og eneste spisesal bliver der serveret over 10000 måltider hver dag. Lige nu er der jo tom, men der er pres på, når de kommer for at få deres aftensmad eller frokost, forklarer Torben Vandsted. Nyt tiltag: Se kampene online Som noget helt nyt i år har Dana Cup indgået et samarbejde med streamingtjeneste MyCujoo, hvor mange af kampene kan ses gratis. - Jeg ved, at der er rigtig mange i Sydamerika, der kigger på streaming, så vi håber det kaster noget af sig, siger Torben Vandsted om det nye tiltag. Og er man interesseret i at se nogle af kampene fra Dana Cup - enten som streaming eller på fodboldbanerne i Hjørring - så starter turneringen mandag og løber til og med 27. juli.